Document ID: 32009R0797

KOMISJONI MÄÄRUS (EÜ) nr 797/2009,
1. september 2009,
millega kehtestatakse erand määrusest (EÜ) nr 1580/2007, millega kehtestatakse nõukogu määruste (EÜ) nr 2200/96, (EÜ) nr 2201/96 ja (EÜ) nr 1182/2007 rakenduseeskirjad puu- ja köögiviljasektoris
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikleid 103h ja 127 koostoimes artikliga 4,
ning arvestades järgmist:
(1)
Komisjoni määruses (EÜ) nr 1580/2007 (2) on sätestatud üksikasjalikud eeskirjad seoses puu- ja köögiviljasektori tootjaorganisatsioonidega.
(2)
Vastavalt määruse (EÜ) nr 1580/2007 artikli 66 lõikele 3 teeb pädev asutus otsused järgnevate aastate rakenduskavade muudatustaotluste kohta hiljemalt 15. detsembriks. Nõuetekohaselt põhjendatud kaalutlustel võivad liikmesriigid siiski kõnealuse otsuse tegemise edasi lükata kuni järgneva aasta 20. jaanuarini.
(3)
Vastavalt määruse (EÜ) nr 1580/2007 artikli 57 lõikele 1 peaksid liikmesriigid kinnitama oma riikliku strateegia üldstruktuuri ja sisu kooskõlas osutatud määruse VII lisas kehtestatud üksikasjalike suunistega. Enne 1. jaanuari 2009 võisid liikmesriigid ise määrata oma strateegiate üldstruktuuri ja sisu.
(4)
Mõnel liikmesriigil on olnud erilisi raskusi oma riikliku strateegia loomisel, muu hulgas seepärast, et nad pidid kaasama piirkondlikke sidusrühmi. Ka rakenduskavade muutmisega seotud sätete keerukus põhjustas mõnes liikmesriigis viivitusi otsuste tegemisel rakenduskavade muutmistaotluste kohta.
(5)
Selleks et liikmesriikidele anda rohkem aega nimetatud otsuste tegemiseks, tuleks liikmesriikidel lubada ülemineku- ja erakorralise meetmena lükata 2009. aastal rakendatud rakenduskavasid käsitlevate otsuste tegemine edasi kuni 15. oktoobrini 2009, juhul kui sellised rakenduskavad on esitatud vastavalt määruse (EÜ) nr 1580/2007 artikli 66 lõikes 1 sätestatud tähtpäevale.
(6)
Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EÜ) nr 1580/2007 artikli 66 lõike 3 teisest lõigust, võivad liikmesriigid nende tootjaorganisatsioonide puhul, kes on oma rakenduskavade muutmistaotluse esitanud kookõlas kõnealuse määruse artikli 66 lõikes 1 osutatud tähtpäevaga, teha otsuse 2009. aastal rakendatud rakenduskavade muutmise kohta kuni 15. oktoobrini 2009. Selline otsus tuleb vastu võtta ainult nõuetekohaselt põhjendatud juhtudel. Heakskiitvas otsuses võib sätestada, et kulud on abikõlblikud alates 1. jaanuarist 2009.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
See kaotab kehtivuse 15. oktoobril 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. september 2009

Labels: 17
19
5
3
6